Σπύρος Μαγκουνής

Ο Σπύρος Μαγκουνής (Αιγάλεω, 10 Δεκεμβρίου 1985 - ) είναι Έλληνας καλαθοσφαιριστής. Διαθέτει ύψος 2,00 μέτρα και αγωνίζεται στη θέση του σμολ φόργουορντ.

 Προσωπική ζωή 
Ο πατέρας του Σπύρου Μαγκουνή, Κώστας Μαγκουνής, αγωνίστηκε με τα χρώματα του Αιγάλεω τις δεκαετίες του 1970 και 1980 και αφού αποσύρθηκε έγινε προπονητής. Ήταν εκείνος που ενέπνευσε το γιο του να ακολουθήσει τα ίδια βήματα«Μαγκουνής στο «Goal»: «Είμαστε ακόμα ζωντανοί»» , άρθρο στον ιστότοπο SentraGoal.gr, 26 Φεβρουαρίου 2013.. Με το μπάσκετ ασχολήθηκε επίσης ο αδερφός του, Νίκος, ο οποίος στο παρελθόν υπήρξε παίκτης και σήμερα παραμένει στο χώρο ως διαιτητής.

Ο αθλητής είναι νυμφευμένος κι έχει ένα γιο που γεννήθηκε τον Οκτώβριο του 2012.

 Καριέρα 
 Συλλογικό επίπεδο 
Ο Μαγκουνής έκανε τα πρώτα του βήματα στο μπάσκετ ως μέλος της νεανικής ομάδας του Θεμιστοκλή Αιγάλεω. Ξεκίνησε την επαγγελματική του πορεία το 2003 αγωνιζόμενος με τα χρώματα της ΑΕΚ«Σπύρος Μαγκουνής: «Έχουν μπασκετική παιδεία οι Έλληνες παίκτες και προπονητές»», συνέντευξη στον ιστότοπο SportCulture.gr, 20 Μαΐου 2013.. Την απόκτησή του, αρχικά στη νεανική ομάδα και κατόπιν στην ανδρική, εισηγήθηκαν οι τότε βοηθοί του Ντούσαν Ίβκοβιτς στην ΑΕΚ, Φώτης Κατσικάρης και Θανάσης Σκουρτόπουλος. Με την αθηναϊκή ομάδα είχε την ευκαιρία να διαγωνιστεί επί τρία συναπτά έτη στην EuroLeague (2003-2006) και δύο στο ULEB Cup (2003-04 και 2006-07). Την άνοιξη του 2007 αποχώρησε από το σύλλογο, διεκδικώντας δικαστικά οφειλές προς το πρόσωπό του.

Ο καλαθοσφαιριστής ακολούθως υπέγραψε συμβόλαιο με την ομάδα του Αιγάλεω, η οποία αγωνιζόταν τότε στην Α1 Εθνική. Στην ομάδα των δυτικών προαστίων έμεινε για δύο χρονιές (2007-2009). Ακολούθησε μια διετία (2009-2011) στην ομάδα του Ρεθύμνου στο πλαίσιο της Α2 Εθνικής, με τις προσπάθειες της ομάδας κατά τη δεύτερη χρονιά να ανταμοίβονται με άνοδο στην Α1 Εθνική. Ωστόσο, ο παίκτης αποφάσισε να παραμείνει στην ίδια κατηγορία για λογαριασμό του Πανελευσινιακού, με τον οποίο κατέκτησε το Πρωτάθλημα της Α2 την περίοδο 2011-12«Πρωταθλητές Α2 Εθνικής Κατηγορίας Ανδρών» , πληροφορίες στον επίσημο ιστότοπο της Ε.Ο.Κ.. Ο Μαγκουνής παραμένει μέχρι σήμερα στην ομάδα της Ελευσίνας που πλέον λαμβάνει μέρος στο Πρωτάθλημα της κορυφαίας εθνικής κατηγορίας. Το Μάιο του 2013, αφότου ολοκλήρωσε τις υποχρεώσεις του με τον Πανελευσινιακό, ο αθλητής ήρθε σε συμφωνία με την σικελική Basket Barcellona, ώστε να την ενισχύσει στα Play-Offs της δεύτερης τη τάξει κατηγορίας της Ιταλίας«Στη Μπαρτσελόνα ο Μαγκουνής!» , άρθρο στον ιστότοπο SentraGoal.gr, 9 Μαΐου 2013.. Εντούτοις ο σύλλογος αποκλείστηκε προτού ο αθλητής προλάβει να πραγματοποιήσει την πρώτη του εμφάνιση στα ιταλικά γήπεδα.

 Εθνικό επίπεδο 
Φορώντας τα χρώματα της Εθνικής Ελλάδος, ο Μαγκουνής συμμετείχε στο Ευρωπαϊκό Πρωτάθλημα Παίδων του 2001 στη Ρίγα και στο Πανευρωπαϊκό Νέων Ανδρών το 2005.Σπύρος Μαγκουνής , στατιστικά στην επίσημη σελίδα της Ε.Ο.Κ.

 Παραπομπές 

 Εξωτερικοί σύνδεσμοι 

 Σπύρος Μαγκουνής, στατιστικά στην επίσημη σελίδα του Ε.Σ.Α.Κ.Ε.

 Magkounis, Spyridon, στατιστικά στον επίσημο αρχείο της FIBA. 
 Magkounis, Spyridon, στατιστικά στον επίσημο ιστότοπο της FIBA Europe (U20 European Championship Men 2005). 
 Spyros Μagounis, στατιστικά στην ιστοσελίδα ProBallers.com. 
 Spyros Μagounis, στατιστικά στην ιστοσελίδα DraftExpress.com. 

Κατηγορία:Έλληνες καλαθοσφαιριστές
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Αιγάλεω
Κατηγορία:Καλαθοσφαιριστές Ρεθύμνου
Κατηγορία:Καλαθοσφαιριστές Πανελευσινιακού
Κατηγορία:Καλαθοσφαιριστές Εθνικού Πειραιώς
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές Α.Σ. Καρδίτσας
Κατηγορία:Καλαθοσφαιριστές ιταλικών συλλόγων
Κατηγορία:Σμολ φόργουορντ